《甘棠楼》
宋代·吕本中

高楼面面好，举目是溪山。急水泻湍濑，诸峰呈髻鬟。

聊为半日出，得伴使君闲。作者风流在，承平气象还。

身虽住世网，心已离尘寰。未厌陪游数，唯愁觅句悭。

高风虽在望，逸韵恐难攀。咫尺蓬莱路，惟公指顾间。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。